କରଣଜିତ କୌର ଭୋହରା  (ଜନ୍ମ: ୧୩ ମେ, ୧୯୮୧), ଯିଏକି ନିଜ ଷ୍ଟେଜ ନାଁ ସନି ଲିୟୋନ ନାଁରେ ଅଧିକ ପରିଚିତ  । ସେ ଜଣେ ଭାରତୀୟ ଅଭିନେତ୍ରୀ, ମଡେଲ ଓ ପୂର୍ବତନ ପର୍ଣ୍ଣଷ୍ଟାର । କ୍ୟାରେନ ମାଲହୋତ୍ରା ତାଙ୍କର ଆଉ ଗୋଟେ ଷ୍ଟେଜ ନାଁ । ତାଙ୍କ ସଫଳତା ମଧ୍ୟରେ ରହିଛି: ୨୦୦୩ରେ ପେଣ୍ଟହାଉସ ପେଟ୍ ଅଫ ଦ ଇୟର, ୨୦୧୦ରେ ମାକ୍ସିମଦ୍ୱାରା ୧୨ ସର୍ବଶ୍ରେଷ୍ଠ ପର୍ଣ୍ଣଷ୍ଟାର ତାଲିକାରେ ଅନ୍ତର୍ଭୁକ୍ତ ଇତ୍ୟାଦି । ସେ ବିଭିନ୍ନ ଉତ୍ସବ, ଚଳଚ୍ଚିତ୍ର ଓ ଟେଲିଭିଜନ କାର୍ଯ୍ୟକ୍ରମରେ ଭୂମିକା ନେଇଛନ୍ତି । ମୁଖ୍ୟଧାରାରେ ପ୍ରଥମ କରି ସେ ୨୦୦୫ରେ ଭିଡ଼ିଓ ମ୍ୟୁଜିକ ଆୱାର୍ଡ଼ରେ ସେ ଜଣେ ରେଡ଼ କାର୍ପେଟ ରିପୋର୍ଟର ଭାବେ ଦାୟିତ୍ୱ ତୁଲାଇ ଥିଲେ । ୨୦୧୧ରେ ସେ ଭାରତୀୟ ରିୟାଲିଟି ଶୋ ବିଗ୍ ବସ୍‌ରେ ଭାଗନେଇଥିଲେ । ସେ ବର୍ତ୍ତମାନ ଆଉ ଏକ ରିୟାଲିଟି ଶୋ ସ୍ପିଟ୍ସଭିଲାରେ ହୋଷ୍ଟ ଅଛନ୍ତି । ଚଳଚ୍ଚିତ୍ର ଦୁନିଆରେ ସେ ପ୍ରଥମ କରି ୨୦୧୨ରେ ପୂଜା ଭଟ୍ଟଙ୍କ ରହସ୍ୟ-ରୋମାଞ୍ଚ ଚଳଚ୍ଚିତ୍ର ଜିସ୍ମ ୨ ଦେଇ ପାଦ ଥାପିଥିଲେ । ତା ପରେ ଜ୍ୟାକପଟ  (୨୦୧୩), ରାଗିଣି ଏମ.ଏମ.ଏସ ୨  (୨୦୧୪) ଓ ଏକ ପହେଲି ଲୀଲା  (୨୦୧୫) ଚଳଚ୍ଚିତ୍ର ଗୁଡ଼ିକରେ ତାଙ୍କୁ ଦେଖିବାକୁ ମିଳିଥିଲା  । ଅଭିନୟ ବ୍ୟତୀତ ସେ ବିଭିନ୍ନ ସଚେତନତାମୂଳକ ଓ ପରୋପକାରୀ କାର୍ଯ୍ୟକ୍ରମରେ ସକ୍ରିୟ । ଆମେରିକାନ କ୍ୟାନସର ସୋସାଇଟି, ପେଟା ଆଦି ଏଥିରେ ଅନ୍ତର୍ଭୁକ୍ତ । ୨୦୧୧ରେ ସେ ସଙ୍ଗୀତକାର ଡାନିଏଲ ୱେବରଙ୍କୁ ବିବାହ କରିଥିଲେ ।